De danske indenrigsfærger kan nu tage del i den grønne omstilling. Regeringen, Radikale Venstre, Socialistisk Folkeparti, Enhedslisten og Alternativet har besluttet at afsætte 200 millioner kroner til at omstille de danske, kommunale færger, så de bliver mere klimavenlige. - Færgetrafikken har stort potentiale for at bidrage til at reducere udledning af CO2 på transportområdet. Jeg er derfor meget tilfreds med den politiske opbakning til at øremærke 200 millioner kroner til omstillingen af vores kommunale færgedrift, siger transportminister Benny Engelbrecht (S). På listen over de færger, som får mulighed for at få del i puljen, er flere nordjyske. Både Læsøfærgen, Hals-egense-færgen, Egholm-færgen står på listen. Ligesom også færgerne der sejler mellem Hvalsund-Sundsøre, Mors-Thy (Feggersund) og Mors Thy (Næssund). Den politiske aftale sker på baggrund af en analyse af en grøn omstilling af færgetrafikken, som COWI har udarbejdet i forbindelse med den såkaldte Grøn Transportpulje I. Analysen viser, at det er muligt at omstille en stor del af de danske indenrigsfærger og dermed opnå en CO2-gevinst. Kommuner kan søge om del i 200 millioner kroner Der er 66 færger, som sejler indenrigs i Danmark. De fleste af dem bliver drevet med et offentligt tilskud, ligesom en del af dem er ejet af kommunale selskaber. Kommunerne kan gennem puljen på de 200 millioner kroner søge om midler til at optimere eksisterende færger eller til køb af nye grønne færger. Hvor stort et tilskud kommunerne kan forvente oplyser transportministeriet ikke noget om. Puljen på de 200 millioner kroner bliver udmøntet med 150 millioner kroner i år og 50 millioner kroner næste år. Enhedslisten glade for aftalen Nordjyske Peder Hvelplund fra Enhedslisten er glad for den nye aftale. - Det her er rigtig godt. Vi står midt i en klimakrise, og det betyder, at vi skal have omstillet alle elementer i samfundet. Derfor er det jo rigtig positivt, at vi nu får taget hul på at omstille vores kystnære færger til el-drift, siger han og fortsætter: - Helt konkret kan man tage er færge som Thyborøn-Agger-færgen. Der vil man kunne få et tilskud på syv millioner kroner til omstilling til el-færge, og det vil give en årlig CO2-besparelse på 800 ton. Det vil jo være til gavn for både lokalbefolkningen og for klimaet.

Opsummering:
I en ny politisk aftale er der afsat 200 millioner kroner til at gøre færger mere CO2-neutrale. Flere nordjyske kommuner kan søge om del i puljen.